SIRI ตั้งบ.ร่วมทุน “บีเอฟทีแซด บางปะกง” พัฒนาพื้นที่ทำคลังสินค้า-อาคารโรงงานให้เช่า
SIRI จัดตั้งบ.ร่วมทุน “บีเอฟทีแซด บางปะกง” ลุยพัฒนาพื้นที่ทำคลังสินค้า-อาคารโรงงานให้เช่า
SIRI จัดตั้งบ.ร่วมทุน “บีเอฟทีแซด บางปะกง” ลุยพัฒนาพื้นที่ทำคลังสินค้า-อาคารโรงงานให้เช่า
2 เม.ย. 2564

บริษัท แสนสิริ จำกัด (มหาชน) หรือ SIRI ระบุว่า ที่ประชุมคณะกรรมการของบริษัท แสนสิริ จำกัด (มหาชน) เมื่อวันที่ 29 มีนาคม 2564 ได้มีมติอนุมัติในหลักการเรื่องการจัดตั้งบริษัทร่วมทุนแห่งใหม่ในสัดส่วนร้อยละ 50 : 50 ระหว่าง บริษัท แสนสิริ จำกัด (มหาชน) กับ บริษัท พรอสเพค ดีเวลลอปเมนท์ จำกัด ซึ่งเป็นบริษัทย่อยของบริษัท มั่นคง เคหะการ จำกัด (มหาชน) หรือ MK ที่ถือหุ้นในสัดส่วนประมาณร้อยละ 100 ของทุนจดทะเบียน โดยมอบอำนาจให้ประธานอำนวยการและกรรมการผู้จัดการใหญ่ เป็นผู้พิจารณาอนุมัติและตัดสินใจในเรื่องนี้ บัดนี้ ประธานอำนวยการและกรรมการผู้จัดการใหญ่ เห็นสมควรอนุมัติการจัดตั้งบริษัทร่วมทุนแห่งใหม่ ในสัดส่วนร้อยละ 50 : 50 กับ พรอสเพค
โดยบริษัทร่วมทุนแห่งใหม่นี้มีชื่อว่า บริษัท บีเอฟทีแซด บางปะกง จำกัด ประกอบธุรกิจพัฒนาพื้นที่และประกอบธุรกิจประเภทกิจการคลังสินค้าและอาคารโรงงานให้เช่า รวมถึงพัฒนาระบบสาธารณูปโภคและสิ่งอำนวยความสะดวกและธุรกิจอื่นที่เกี่ยวข้อง จดทะเบียนจัดตั้งเมื่อวันที่ 1 เมษายน 2564 ทุนเริ่มแรก 500,000,000 บาท แบ่งออกเป็นหุ้นสามัญจำนวน 5,000,000 หุ้น มูลค่าหุ้นละ 100 บาท โดย โครงสร้างการถือหุ้น ประกอบด้วย 1. บริษัท แสนสิริ จำกัด (มหาชน) ถือหุ้นในสัดส่วนร้อยละ 50 และ 2. บริษัท พรอสเพค ดีเวลลอปเมนท์ จำกัด ถือหุ้นในสัดส่วนร้อยละ 50